Talkahuanas

Talkahuanas () – miestas vidurio Čilėje, Bio Bijaus regione, Konsepsjono aglomeracijoje. ~250 tūkst. gyventojų.

Talkahuanas yra svarbus Čilės uostamiestis prie Ramiojo vandenyno. Svarbus žvejybos ir žuvies pramonės centras. Taip pat maisto, mašinų gamybos, naftos chemijos, cemento pramonė. Įsikūrusi karinio jūrų laivyno bazė. Talkahuano pakrantėje prišvartuotas istorinis paminklas – perujiečių laivas „Huáscar“, kurį 1879 m. Ramiojo vandenyno karo metu užgrobė čiliečiai.

Istorija 

Talkahuano vietoje uostas pradėjo kurtis dar XVI a. 1601 m. čia įkurtas fortas. Oficiali miesto įkūrimo data laikoma 1764 m. Miestas pavadintas šioje vietoje gyvavusios araukanų genties vado Talcahueñu vardu. Šis vardas, išvertus iš mapudungunų kalbos, reiškia „griaudžiantis dangus“. XIX a. čia buvo svarbus banginių medžioklės laivų pakelės punktas, kur buvo pasipildoma maisto atsargų. 2010 m. vasarį miestas smarkiai nukentėjo nuo žemės drebėjimo ir cunamio.

Čilės miestai